b"\n_START_ARTICLE_\nKompiuteris\n_START_SECTION_\nIstorija\n_START_PARAGRAPH_\nPirmieji skai\xc4\x8diavimo \xc4\xafrenginiai (abakai) buvo sukurti dar 3000 met\xc5\xb3 prie\xc5\xa1 m\xc5\xabs\xc5\xb3 er\xc4\x85. Yra \xc5\xbeinoma, kad mechaninius \xc4\xafrenginius, skirtus navigaciniams skai\xc4\x8diavimams, band\xc4\x97 kurti senov\xc4\x97s graikai. \xc5\xa0iuolaikini\xc5\xb3 kompiuteri\xc5\xb3 istorija gali b\xc5\xabti pradedama nuo 1502\xc2\xa0m. vokie\xc4\x8di\xc5\xb3 laikrodininko Peterio Henleino sukurto laikrod\xc5\xbeio, veikusio kaip 12 skil\xc4\x8di\xc5\xb3 sumatorius. Pirmas matematiniams skai\xc4\x8diavimams skirtas \xc4\xafrenginys buvo 1617\xc2\xa0m. William\xe2\x80\x99o Oughtred\xe2\x80\x99o sukurta logaritmin\xc4\x97 liniuot\xc4\x97 (primityvus analoginis kompiuteris)._NEWLINE_Skaitmeniniai (diskretiniai) skai\xc4\x8diavimo \xc4\xafrenginiai labiau tyrin\xc4\x97ti pradedami nuo 1623\xc2\xa0m. Wilhelmo Schickardo sukurto aritmetinio sumatoriaus. Tobulesnius sumatorius band\xc4\x97 sukurti daugelis renesanso mokslinink\xc5\xb3, \xc4\xafskaitant B. Paskal\xc4\xaf ir G. Leibnic\xc4\x85._NEWLINE_Pirmuoju \xc4\xaftaisu, kur\xc4\xaf galima laikyti kompiuteriu dabartine samprata, reik\xc4\x97t\xc5\xb3 laikyti ekscentri\xc5\xa1ko angl\xc5\xb3 matematiko ir i\xc5\xa1rad\xc4\x97jo \xc4\x8carlzo Babid\xc5\xbeo pasi\xc5\xablym\xc4\x85 (1822\xc2\xa0m.) sukurti Skirtum\xc5\xb3 ma\xc5\xa1in\xc4\x85. Ji i\xc5\xa1 kit\xc5\xb3 to meto skai\xc4\x8diuotuv\xc5\xb3 i\xc5\xa1siskyr\xc4\x97 tuo, kad savo mechanizme tur\xc4\x97jo u\xc5\xbeprogramuotos matematikos taisykles. 1834\xe2\x80\x931840\xc2\xa0m. \xc4\x8c. Babid\xc5\xbeas sukuria ir universali\xc4\x85 programuojam\xc4\x85 analitin\xc4\x99 ma\xc5\xa1in\xc4\x85, kuri liko ne\xc4\xafgyvendinta. Su \xc5\xa1ia ma\xc5\xa1ina siejama ir programavimo istorijos prad\xc5\xbeia\xc2\xa0\xe2\x80\x93 lordo Byrono dukt\xc4\x97, grafien\xc4\x97 Augusta Ada Lovelace paskelbia kelis veikalus apie \xc5\xa1io kompiuterio programavim\xc4\x85._NEWLINE_Pirmieji elektromechaniniai kompiuteriai buvo sukurti Vokietijoje (1936\xe2\x80\x931941\xc2\xa0m. Konrado C\xc5\xabz\xc4\x97s sukurti kompiuteriai Z1, Z2 ir Z3) bei JAV (1939\xe2\x80\x931941\xc2\xa0m. D\xc5\xbeono Atanasoff\xe2\x80\x99o elektroniniai sumatoriai). Pirmas universalus, praktiniams skai\xc4\x8diavimams panaudotas skaitmeninis kompiuteris (beje, ne dvejetainis, o de\xc5\xa1imtainis) buvo ENIAC (1946\xc2\xa0m., JAV)\n_START_SECTION_\nKompiuteris kaip skai\xc4\x8diavimo priemon\xc4\x97 (prietaisas)\n_START_PARAGRAPH_\n\xc5\xbdodis kompiuteris (angl. computer) kil\xc4\x99s i\xc5\xa1 \xc5\xbeod\xc5\xbeio skai\xc4\x8diuoti. XVIII\xe2\x80\x93XIX a. matematines lenteles (logaritm\xc5\xb3 ir trigonometrini\xc5\xb3 funkcij\xc5\xb3) sudarin\xc4\x97jo i\xc5\xa1tisos matematik\xc5\xb3 komandos naudodamos primityvias priemones. Kadangi tie \xc5\xbemon\xc4\x97s atlikdavo skai\xc4\x8diavimus, juos vadino kompiuteriais. \xc5\xa0iuo terminu \xc4\xafvardijama pareigyb\xc4\x97 vis dar egzistavo ir XX a. penktajame de\xc5\xa1imtmetyje._NEWLINE_\xc5\xa0iuolaikiniai kompiuteriai naudojami ne tik skai\xc4\x8diavimams atlikti, ta\xc4\x8diau daugelio program\xc5\xb3 veikimo pagrindas\xc2\xa0\xe2\x80\x93 matematiniai skai\xc4\x8diavimai, kurie atliekami ir \xc5\xbei\xc5\xabrint film\xc4\x85 ar klausant muzikos.\n_START_SECTION_\nKompiuteris kaip programuojamas prietaisas\n_START_PARAGRAPH_\n\xc5\xa0iais laikais kompiuteris da\xc5\xbeniausiai suprantamas kaip programuojamas prietaisas. Pirmasis mechaninis programuojamas prietaisas pasirod\xc4\x97 dar 1801\xc2\xa0m. Tai buvo D\xc5\xbeozefo-Mari \xc5\xbdakardas (Joseph-Marie Jacquard) sukurtos \xc5\xbeakardin\xc4\x97s audimo stakl\xc4\x97s, kurios buvo valdomos perfokortomis. 1834\xc2\xa0m. \xc4\x8c. Babid\xc5\xbeas apra\xc5\xa1\xc4\x97 analitin\xc4\x99 ma\xc5\xa1in\xc4\x85. Joje program\xc5\xb3 ir duomen\xc5\xb3 \xc4\xafvedimui taip pat tur\xc4\x97jo b\xc5\xabti naudojamos perfokortos. O Babid\xc5\xbeo suprojektuota Skirtum\xc5\xb3 skai\xc4\x8diavimo ma\xc5\xa1ina \xc4\xafrodo, jog jau tuo metu buvo reali galimyb\xc4\x97 sukurti pirm\xc4\x85j\xc4\xaf \xc4\xaftais\xc4\x85, tenkinant\xc4\xaf reikalavimus Tiuringo ma\xc5\xa1inai.\n_START_SECTION_\nKompiuteris kaip programuojamas elektroninis prietaisas\n_START_PARAGRAPH_\nKompiuteris paprastai \xc4\xafsivaizduojamas kaip programuojamas elektroninis prietaisas. Tokie kompiuteriai buvo prad\xc4\x97ti projektuoti XX am\xc5\xbeiaus pirmoje pus\xc4\x97je. Pirmieji elektriniai kompiuteriai buvo analoginiai (ne skaitmeniniai) kompiuteriai. Vienas i\xc5\xa1 pavyzd\xc5\xbei\xc5\xb3 yra vandens integratorius (pagamintas 1936\xc2\xa0m.). 1938\xc2\xa0m. Konradas C\xc5\xabz\xc4\x97 sukonstravo savo pirmuosius Z serijos kalkuliatorius, kurie tur\xc4\x97jo atmint\xc4\xaf ir riboto programavimo galimyb\xc4\x99.\n_START_SECTION_\nKompiuteris kaip prietaisas atitinkantis Tiuringo ma\xc5\xa1inos apra\xc5\xa1ym\xc4\x85\n_START_PARAGRAPH_\nA. Turingo darbai tur\xc4\x97jo didel\xc4\x99 \xc4\xaftak\xc4\x85 kompiuteri\xc5\xb3 vystymuisi. 1936\xc2\xa0m. jo paskelbtame straipsnyje apra\xc5\xa1oma tai kas dabar vadinama Tiuringo ma\xc5\xa1ina\xc2\xa0\xe2\x80\x93 grynai teorinis prietaisas i\xc5\xa1rastas formalizuojant algoritmo vykdymo termin\xc4\x85._NEWLINE_\xc5\xa0iuolaikiniai kompiuteriai yra atitinkantys Tiuringo ma\xc5\xa1in\xc4\x85 (Turing\xc2\xa0\xe2\x80\x93 complete). I\xc5\xa1 esm\xc4\x97s tas atitikimas yra riba, skirianti bendrosios\xc2\xa0\xe2\x80\x93 paskirties kompiuterius nuo specialiosios\xc2\xa0\xe2\x80\x93 paskirties (skirt\xc5\xb3 spr\xc4\x99sti tik specifinius u\xc5\xbedavinius, kokie buvo ankstesni prietaisai) ma\xc5\xa1in\xc5\xb3. B\xc5\xabtent d\xc4\x97l \xc5\xa1ios prie\xc5\xbeasties daug kas atitikim\xc4\x85 Tiuringo ma\xc5\xa1inai laiko kriterijumi beie\xc5\xa1kant pirmojo arba seniausio kompiuterio. Ir pirmasis i\xc5\xa1skirtinesnis, atitinkantis Tiuringo ma\xc5\xa1inos apra\xc5\xa1ym\xc4\x85, yra 1945\xc2\xa0m. D\xc5\xbe. Ekerto ir D\xc5\xbe. Mou\xc4\x8dlio sukurtas elektroninis kompiuteris ENIAC (Electronic Numerical Integrator and Computer). Kiek anks\xc4\x8diau 1944\xc2\xa0m. JAV H. Aikeno pagaminta elektromechanin\xc4\x97 skai\xc4\x8diavimo ma\xc5\xa1ina 'Mark-1' neatitinka Tiuringo ma\xc5\xa1inos. Visgi, nepaisant to, kad ENIAC yra pirmasis kompiuteris, suprojektuotas ir naudotas kaip Tiuringo ma\xc5\xa1ina, pirmojo kompiuterio klausimas pagal \xc5\xa1\xc4\xaf kriterij\xc5\xb3 i\xc5\xa1lieka diskutuotinas: Babid\xc5\xbeo mechanin\xc4\x97s analitin\xc4\x97s ma\xc5\xa1inos projektas buvo pirmasis atitinkantis Tiuringo ma\xc5\xa1inos kriterijus, o C\xc5\xabz\xc4\x97s Z3 modelis buvo pirmasis veikiantis prietaisas, tenkinantis reikalavimus Tiuringo ma\xc5\xa1inai (tai \xc4\xafrodyta tik 1998\xc2\xa0m., jau po C\xc5\xabz\xc4\x97s mirties)."